बबन पासवान/मनिका
लातेहार : जिले के मनिका थाना क्षेत्र के नदबेलवा मोड़ के पास शुक्रवार को हुई सड़क दुर्घटना में मोटरसाइकिल सवार दो सगे भाइयों को अज्ञात वाहन ने टक्कर मार दी। इस हादसे में एक भाई की मौके पर ही मौत हो गयी और दूसरा गंभीर रूप से घायल हो गया।
घटना की जानकारी मिलते ही मनिका थाना प्रभारी ने पुलिस बल को मौके पर भेजा और मृतक व घायल भाईयों को मनिका अस्पताल लाया, जहां मृतक की पहचान सुनील सिंह उम्र करीब 25 वर्ष जबकि घायल की पहचान लोकेश सिंह, उम्र 15 वर्ष, दोनों पिता चमन सिंह, ग्राम मांजर, पोचरा, लातेहार के रूप में की गयी।
जानकारी के अनुसार सुनील सिंह अपने भाई के साथ ससुराल केड़ीमहुआ से अपने गांव मांजर जा रहा था, तभी नदबेलवा मोड़ के पास अज्ञात वाहन ने उन्हें टक्कर मार दी। इस हादसे में सुनील सिंह की मौके पर ही मौत हो गयी। जबकि घायल लोकेश सिंह को प्राथमिक उपचार के बाद बेहतर इलाज के लिए सदर अस्पताल लातेहार रेफर कर दिया गया है। पुलिस ने मृतक सुनील सिंह के शव को भी कब्जे में लेकर पोस्टमार्टम के लिए सदर अस्पताल लातेहार भेज दिया है।
Latehar Manika Accident News